શ્રાવણ માસ નજીક આવી રહ્યો છે અને સાતમ-આઠમના તહેવારો પણ નજીક આવી રહ્યાં છે ત્યારે દર વર્ષના ટ્રેન્ડ મુજબ સિંગતેલ સહિત તમામ ખાદ્યતેલમાં ભડકાછાપ તેજી લાવવા માટે બ્રાન્ડવાળાઓ મેદાનમાં આવી જાય છે. છેલ્લા એક માસમાં સિંગતેલમાં ડબે રૂ.૧૦૦થી ૧૧૦નો વધારો કર્યા પછીયે ભાવ સ્થિત થયા નથી. બે દિવસ પહેલાં ફક્ત સિંગતેલમાં ૧૦ રૂપિયાનો વધારો થયો હતો. આજે સિંગતેલમાં ૩૦ રૂપિયા વધારો થયો છે અને ડબો ૧,૬૦૦ રૂપિયાની ભાવસપાટીએ પહોંચી ગયો છે. સિંગતેલની સાથોસાથ કપાસિયા તેલમાં ૧૫ રૂપિયા, પામોલીન તેલમાં ૧૦ રૂપિયાનો વધારો થયો છે.